Lidt før 05.30 i går morges blev en 34-årig mandlig fodgænger påkørt i Sindal. Politiet efterforsker påkørslen som et drabsforsøg, fordi de mistænker, at offeret bevidst blev kørt ned. -	Og derfor behandler vi sagen som et forsøg på manddrab, fastslår Carsten Straszek. Ifølge politiet fik offeret meget alvorlige, men dog ikke livstruende skader som følge af påkørslen. Fodgængeren blev kørt ned på Amagergade ud for nummer 14 i Sindal. Det 34-årige offer gik ad Amagergade mod syd sammen med en bekendt, da han blev påkørt af en personbil bagfra. Forud for påkørslen, var det 34-årige offer involveret i noget tumult på parkeringspladsen foran 'Bodegaen' i Sindal. Beder offentligheden om hjælp Det er blandt andet en af årsagerne til, at politiet mistænker, at påkørslen var bevidst. Videoovervågning fra området omkring gerningsstedet viser en person, som politiet mistænker, er gerningsmanden. Desuden har vidner i sagen beskrevet gerningsbilen som en mindre personbil. - De har dog ikke været i stand til at beskrive farven på bilen, men vidnerne har forklaret, at forruden på bilen blev knust som følge af påkørslen, siger politikomissær Carsten Straszek, der pointerer, at det er politiets opfattelse, at der formentlig vil være skader på fronten af køretøjet og muligvis også på taget som en følge af påkørslen. Politiet opfordrer borgere, der har været på Sindal Marked lørdag 20. maj eller som har været i byen i Sindal natten mellem lørdag og søndag til at kigge deres kamerarulle igennem for at se, om man har optagelser af den mistænkte. Desuden opfordres man til at kontakte politiet, hvis man i perioden har talt med den mistænkte mand. - Hvis man har informationer om en mindre personbil, der har fået knust forruden og har eventuelle skader på fronten, så skal man også kontakte os på telefon 114, siger Carsten Straszek.

Referat:
En påkørsel i går i Sindal efterforskes som drabsforsøg.